Virallinen lehti nro C 196 , 22/06/1998 s. 0004



KIRJALLINEN KYSYMYS E-3548/97 komissiolle esittäjä(t): Frédéric Striby (I-EDN) (12. marraskuuta 1997) Aihe: Pientislaamoiden oikeudellisen ja verotuksellisen aseman yhdenmukaistaminen Pientislaamoiden asema on erilainen Euroopan unionin eri jäsenvaltioissa. Esimerkiksi Espanjassa, Italiassa, Portugalissa ja Kreikassa voi tislata vapaasti. Saksassa peritään vero, joka on edullinen ja degressiivinen asetettuun rajaan, ts. 5000° puhdasta alkoholia, saakka. Myös Itävallassa myönnetään veronalennuksia. Ranskassa vain hyvin harvat pientislaajat ovat enää nauttineet verovapautuksista, koska 29. marraskuuta 1960 annetussa asetuksessa määrättiin, että tämä etuoikeus poistuu kaikkien oikeuden haltijoiden ja näiden aviopuolisoiden kuoltua. Muut ranskalaiset pientislaajat eivät saa minkäänlaisia veronalennuksia ja ovat huonommassa asemassa kuin muissa EU-maissa toimivat kollegansa. Mitä komissio aikoo tehdä pientislaamoiden oikeudellisen ja verotuksellisen aseman yhdenmukaistamiseksi Euroopan unionissa? Komission jäsenen Mario Montin komission puolesta antama yhteinen vastaus kirjallisiin kysymyksiin E-3548/97 ja E-3549/97 (6. tammikuuta 1998) Alkoholin ja alkoholijuomien valmisteverojen rakenteiden yhdenmukaistamisesta 19 päivänä lokakuuta 1992 annettua neuvoston direktiiviä 92/83/ETY ((EYVL L 316, 31.10.1992, suomenk. erityispainos, alue 9, nide 2, s. 100. )) koskevassa neuvoston pöytäkirjassa todetaan: ¨Neuvosto ja komissio ilmoittavat, että sellaiset jäsenvaltiot, joissa yksityishenkilöt ovat aikaisemmin voineet valmisteverovapaasti valmistaa pieniä määriä alkoholia omaan käyttöön, voivat edelleen noudattaa tätä käytäntöä.¨ Tämän lausunnon mukaisesti Ranska sallii edelleen alle kymmenen litran vuotuisen alkoholinvalmistuksen valmisteverovapaasti yksityishenkilöille, joilla aikaisemminkin on ollut siihen lupa. Tätä erityistapausta lukuun ottamatta kaikesta alkoholintuotannosta on perittävä valmisteveroa. Direktiivin 92/83/ETY 22 artiklan mukaan jäsenvaltiot voivat kuitenkin soveltaa alennettuja valmisteverokantoja pieniin tislaamoihin. Ranska on kuitenkin jäsenvaltioiden enemmistön lailla jättänyt kyseisen mahdollisuuden käyttämättä. Ranskan tehtyä edellä mainitun valinnan on valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta 25 päivänä helmikuuta 1992 annetun direktiivin 92/12/ETY ((EYVL L 76, 23.3.1992, suomenk. erityispainos, alue 9, nide 2, s. 57. )) yleisiä säännöksiä sovellettava niin, että edellä tarkoitettuja kotitislaamoja lukuun ottamatta kaikki ranskalaiset tislaamot ovat verottomia varastoja, joiden kohdalla valmisteveron maksu lykätään siihen asti kun valmistetut tuotteet päästetään vapaaseen jakeluun. Tällöin on otettava huomioon myös tislaamotuotteen luonnollinen hävikki. Komission näkemyksestä tämän alan tulevasta yhdenmukaistamisesta voidaan todeta, että poikkeusluvat myönnettiin alun perin osaksi siitä syystä, että asetettujen määritelmien rajoissa kyseisten pienten tuottajien verokohtelulla katsottiin olevan niin pieni merkitys yhtenäismarkkinoilla, ettei sitä tarvitse yhdenmukaistaa yhteisön laajuisesti. Komissio ottaa parlamentin jäsenen toteamukset huomioon ja tarkastelee asiaa edelleen, mutta ei toistaiseksi aio edistää yhdenmukaistamista tässä asiassa.